Magnus Enckell

**Knut Magnus Enckell** (9. marraskuuta 1870 Vehkalahti – 26. marraskuuta 1925 Tukholma) oli suomalainen taidemaalari. Enckelliä pidetään yhtenä Suomen merkittävimmistä symbolismin edustajista.

## Elämäkerta

Magnus Enckellin vanhemmat olivat Haminan kirkkoherra, lääninrovasti Carl Wilhelm Enckell (1818-1883) ja Alexandra Fredrika Vendla Helena Appelberg (k. 1914). Hän pääsi ylioppilaaksi 1889 Porvoon ruotsalaisesta lyseosta ja harjoitti taideopintoja Helsingissä Suomen Taideyhdistyksen piirustuskoulussa ja ulkomailla. Ensimmäisen näyttelynsä hän piti 1893.

Enckellin nuoruudentöiden värimaailma oli niukka ja askeettinen: harmaata, mustaa ja ruskeaa. Esimerkiksi Tampereen tuomiokirkon alttarimaalaus *Ylösnousemus* ja askeettinen, nuorta poikaa kuvaava *Herääminen* ovat tältä ajalta. 1906-1907 maalattu *Ylösnousemus* on Enckellin ainoa fresko. Seurakuntalaiset arvostivat sitä heti sen valmistumisesta lähtien.

Vuonna 1904 valmistui puolipyöreä öljymaalaus *Kultaaika* (sittemmin Helsingin yliopiston kirjastossa), joka osoitti Enckellin siirtyneen siihen asti käyttämästään ruskean- ja harmaanvoittoisesta värityksestä heleämpään ja valoisampaan koristeelliseen värinkäsittelyyn. Vuonna 1908 ottivat useat suomalaiset taiteilijat Enckellin aloitteesta osaa Pariisin syyssalonkiin (*Salon d’automne*), jossa Enckell oli komissariona ja jonka jäseneksi hänet valittiin. Seuraavana vuonna Enckell maalasi Uusmaalaiselle osakunnalle erittäin värivoimakkaan Albert Edelfeltin muotokuvan.

Vuoden 1909 jälkeen Enckell oli kuin toinen maalari: värien runsaus ja pointillismia lähestyvä ”puhtaan paletin” käyttö ovat Septem-ryhmän ja muun muassa Alfred Finchin vaikutusta.

Enckell lienee ollut homoseksuaali, mutta hänellä oli poika, Jorgen Magnus Enckell (1903&ndash;1989), jonka äiti oli Anna Emilia Holmlund.

Enckell osti vuonna 1920 Villa Eka -huvilan Ellan de la Chapellelta, jonka perhe oli ollut hänelle tuttu jo kouluajoista. Hän asui elämänsä viimeiset ajat vuodesta 1924 Helsingissä Floravägen (nyk. Urheilukatu) 6-8:ssa.

Pariisin maailmannäyttelyssä 1900 Enckell sai hopeamitalin. Hän oli Ranskan kunnialegioonan ritari ja Suomen Taideyhdistyksen luottamusneuvoston jäsen.

Enckell kuoli näyttelymatkalla Tukholmassa keuhkokuumeeseen, ja hänet on haudattu Husulan hautausmaalle Haminaan.

Haminan kaupunki ilmoitti Enckellin 150-vuotissyntymäpäivänä 9. marraskuuta 2020, että hänelle asennetaan Raatihuoneenkadun Tähtikadulle oma tähti.  Tähti paljastettiin 10. syyskuuta 2021.

## Suurnäyttely
Ateneumissa oli tarkoitus järjestää syksystä 2020 kevääseen 2021 kestävä suuri näyttely Enckellin tuotannosta viiden vuosikymmenen ajalta; maalauksista, piirustuksista, luonnoskirjoista ja valokuvista. Koronaviruspandemian takia näyttely oli kuitenkin avoinna vain kuukauden. Suurnäyttely oli uudelleen esillä Tampereen taidemuseossa 2. lokakuuta 2021 &ndash; 31. tammikuuta 2022.

## Teoksia

Tiedosto:Magnus Enckell - Lepäävä poika.jpg|*[[Lepäävä poika]]*, 1892
Tiedosto:Magnus Enckell - Boy with Skull.jpg|*Poika ja kallo, 1893
Tiedosto:Enckell, Magnus (1870-1925) - 1894 - The raising.jpg|*Herääminen*, 1894
File:Magnus Enckell - Portrait of Beda Stjernschantz.png|[[Beda Stjernschantz|*Beda Stjernschantzin muotokuva*, 1902
File:Magnus Enckell - Salome.jpg|*Salome*, 1906
File:Magnus Enckell - Rouva Anni Lagerborg.jpg|*Rouva Anni Lagerborg*, 1914
File:Enckell, Mies ja joutsen.jpg|*Mies ja joutsen*, 1918
File:Magnus Enckell - Moment of Rest.jpg|*Lepohetki*, 1919
File:Magnus Enckell - Christmas Tree in the Hall of Kilo Mansion.jpg|*Joulukuusi Kilon kartanon salissa*, noin 1919
</gallery>

== Palkinnot ==
* II palkinto dukaattikilpailussa 1895
* Hopeamitali [[Pariisin maailmannäyttely (1900)|Pariisin maailmannäyttelyssä 1900]]
* I palkinto valtion henkilömaalauskilpailussa 1902
* I palkinto [[Turun tuomiokirkko|Turun Tuomiokirkon]] lasimaalauskilpailussa 1924   

== Lähteet ==


== Kirjallisuutta ==
* Kalha, Harri: *Tapaus Magnus Enckell''. Helsinki: Suomalaisen Kirjallisuuden Seura, 2005. .
* 
* 
* 

## Aiheesta muualla

* 
*
* Suurnäyttely Ateneumissa 23.10.2020–14.2.2021.
* 
* Lyyli Ollila : Magnus Enckellia tapaamassa Pariisissa, Maailma, 1.8.1925, nro 16, s. 13, Kansalliskirjaston digitaaliset aineistot
* Karin Hirn : Magnus Enckell kuvanveistäjänä, Domus : aikakauslehti sisustustaidetta, taideteollisuutta, maalaus- ja kuvanveistotaidetta varten, 1.1.1933, nro 4, s. 15, Kansalliskirjaston digitaaliset aineistot